Първи международен конгрес по сляпо-глухотата в Грузия „Мога да виждам и чувам чрез докосване“, 04-06.12.2020 г. 
05.12.2020 г. онлайн сесия 16:00-18:00 ч. „Най-добри практики от различни перспективи на сляпо-глухи и специалисти от цял свят“
Най-добри практики от различни перспективи на сляпо-глухи и специалисти от България

Уважаеми дами и господа,
На 15 август 1997 г., 71 учредители, почти всички от тях сляпо-глухи, създават Националната асоциация на сляпо-глухите в България. На учредителното събрание са поканени председателите на Съюза на слепите в България (ССБ) и Съюза на глухите в България (СГБ).
Сдружение „Национална асоциация на сляпо-глухите в България (НАСГБ) е организация в обществена полза, с традиции по отношение на грижата, застъпничеството, обучението и рехабилитацията на лицата с двойна сензорна загуба.
През 2018 г. между НАСГБ и Областна управа - Пловдив е сключен договор за учредяване на безвъзмездно право на ползване за срок от 10 год. за сграда със специално предназначение, а именно "Обект за обществени, здравни и социални услуги". В новоизградения център, сляпо-глухите от цялата страна могат да получават необходимата подкрепа чрез социални услуги, насочени към техните потребности.
[bookmark: _GoBack]Строително - ремонтните дейности и обзавеждането са изпълнени с помощ от Европейския социален фонд на Европейския съюз, по проект: „Подобряване на условията за активно социално включване на членовете на Националната асоциация на сляпо-глухите в България чрез подкрепа за съществуващите и развитие на нови услуги за хората с увреждания в рамките на организацията“, но без доброжелатели и дарители, може би, нямаше да се постигне всичко това, което сградата и оборудването й ще предоставят години напред на приблизително 550 членове на НАСГБ.
Хората със сляпо-глухота не са само една група хора, които споделят един и същи вид увреждане. Някой има частично зрение, друг не вижда абсолютно нищо, но чува добре, друг не чува, но вижда добре. Всеки човек, който има сляпо-глухота, се нуждае от специфична помощ. Ако човек със сляпо-глухота не получи помощните средства, технологии и подкрепа, които неговата степен  на сляпо-глухота изисква, той рискува да остане в изолация.
Лицата със сляпо-глухота са изложени на висок риск от изолация и самота и ние в Национална асоциация на сляпо-глухите в България, имаме много хора, които се чувстват наистина самотни поради трудностите с достъпа до помощни средства и вследствие на това – при комуникацията и общуването. Преди всичко са налице затруднения в наличните услуги за облекчаване на комуникацията. Изолирането, причинено от това, е фактор, който е много вероятно да накара дадено лице да придобие и психосоциално увреждане. По този начин също така се разбира, че социалното включване би подобрило здравето на хората със сляпо-глухота.
Всеки един член на тази хетерогенна група от хора със сляпо-глухота има нужда от някакъв род помощ, която трябва да бъде персонализирана.  Ние трябва да се борим за правото на осигуряване на помощни средства, като се вземат предвид нуждите на всяка една комбинация и разнообразие от сляпо-глухота. 
Сляпо-глухите не могат да се впишат в общ шаблон, те не се побират в него. Също така има голяма нужда от обучени преводачи-придружители, за да се даде възможност на хората със сляпо-глухота да участват в обществото на равна основа с другите. Ние искаме и имаме законното право да имаме същите възможности в училищата, в работата и в ежедневния живот, както всички.
Друг фактор, който трябва да подчертаем, е, че не може да се групират хора със сляпо-глухота, само по признака, дали са повече глухи или повече слепи, но трябва да видим как функционират и комуникират, защото това се случва по много различни начини.
Организациите за глухи или за слепи хора не разполагат с необходимите знания и жив опит за това, как да се справят с проблемите, свързани със сляпо-глухотата. Много различно е да си глух или сляп, от това да си човек със сляпо-глухота. За да можем да определим точно информацията, трябва да се абстрахираме от тези две увреждания. 
Състоянието на хората със сляпо-глухота представлява „човешка плът, закопчана в кожа“:  
- невъзможно придвижване в голямо и малко пространство без придружител;
- невъзможна комуникация без интерпретатор на сляпо-глухи, прилагащ методи и системи за комуникация (ясна гласова реч в близост до ухото за имащите остатъчен слух; отчитане по устните и локализиране на жестовия език за хората с остатъчно централно зрение; насочвана и тактилна форма на представяне и възприемане на жестовия език за тези без зрение и слух; различни ръчни азбуки чрез използване осезанието на ръцете (Блок-метод, Лорм, брайл върху фалангите), хаптична комуникация за предаване информация относно заобикалящата среда и др. 
Конвенцията за правата на хората с увреждания (КПХУ) на ООН, признава сляпо-глухотата като отделно, комплексно увреждане: „Чл. 24 „Образование”, точка 3, подточка (в):
(в) гарантиране, че образованието на лица и особено деца, които са слепи, глухи или сляпо-глухи, се извършва на най-подходящите езици, начини и средства за комуникация за индивидите, и в среда, която да увеличи до максимум академичното и социалното им развитие.“
В България въз основа на принципите на Закона за хората с увреждания и нормативните му разпоредби се регулират и уреждат гражданските отношения, свързани със сляпо-глухите хора.
Чл.92 въз основа на чл. 4, визира признаването на сляпо-глухотата като уникално увреждане в България, съгласно КПХУ, чл. 21 „Свобода на изразяването и мнението, и достъпа до информация”, подточка „(б) приемане и улесняване на ползването на жестовите езици, брайловата азбука, допълващите и алтернативните способи на комуникация, и всички други достъпни средства, начини и формати на комуникация по техен избор, от хората с увреждания в официални съобщения”, във връзка с чл.19 „Самостоятелен живот и включване в общността“, подточка (б) „достъп на хората с увреждания до набор от служби за социално подпомагане, у дома, по местоживеене или други, включително до лично съдействие за тяхното живеене и включване в общността, за предотвратяване на тяхната социална изолация и сегрегация”. 
Като реален представител и носител на комбинираното увреждане „сляпо-глухота“, искам да акцентирам върху факта, че сляпо-глухите имат специфични проблеми с вида и степента на слуховата загуба, което води до обективна индивидуализация на слуховата компенсация, т. е. субективен подход в зависимост от степента на зрителния и слухов дефицит, като комплексна потребност от слухопротезиране. При пълна слепота и остатъчен слух, единствено средство за комуникация е слуховият апарат, съобразен със слуховата загуба.
Социалните услуги трябва да бъдат съобразени с оглед двойния сетивен дефицит, тъй като при сляпо-глухите комуникацията се осъществява на база натрупания комуникативен опит преди придобиването на сляпо-глухота и способностите за комуникация след това, ползват се персонално подбрани алтернативни методи за комуникация, затова прецизно трябва да бъдат подбрани подходящи социални услуги, облечени в законова форма, които да се предоставят и изпълняват от лица с адекватна и качествена професионална квалификация и образование, включително степен „бакалавър“.
Въпросът, отнасящ се до асистентската помощ, например: професионален преводач на жестов език и интерпретатор за сляпо-глухи (прилагащ специални методи на комуникация, интерпретиране на обкръжаващата среда и придружаване), професионален психолог и логопед, професионален рехабилитатор и т.н., в домашна обстановка. Не е все едно да се предоставя асистентска услуга от професионално подготвени за това лица, сравнено с предоставянето от лица, нямащи понятие и професионални познания за спецификата на функционалния дефицит и професионалните умения за компенсацията му.
Нашият стремеж – постигането на политическо участие на хора със сляпо-глухота, което означава, че ще имаме възможността да разкрием и споделяме знания за това, как ефективно да изработваме политики, които да ни позволят да бъдем включени и да бъдем активни участници във всички аспекти на живота.
Като заключение, ще завърша с думите:
„Когато имаш приятели безброй,
на мига забравяш недъга свой.
Подайте ръка, приятели мои
и ние ще докажем способностите свои!“

Благодаря за вниманието!



05.12.2020 г. гр. Пловдив					

Величка Драганова
юрист, юрисконсулт, председател на Национална асоциация на сляпо-глухите в България

